C 214/52
LV
Eiropas Savienības Oficiālais Vēstnesis
16.6.2023.
Trešdiena, 2023. gada 18. janvāris
163. prasa nodrošināt spēcīgu ES stratēģiskas komunikācijas un informācijas kampaņu, kas paredzēta Āfrikas valstīm, lai vērstos pret kaitīgajiem vēstījumiem, jo īpaši tiem, ko reģionā izplata Krievijas Federācija un ĶTR;
164. pauž nosodījumu par demokrātiju apdraudošo Krievijas iejaukšanos Āfrikā, ko tā īsteno, jo īpaši palielinot Vāgnera grupas klātbūtni šajā kontinentā; stingri nosoda Vāgnera grupas izdarītos pārkāpumus un noziegumus;
165. aicina izveidot Āfrikas un Eiropas partnerību, kuras mērķis būtu radīt solidaritātes, drošības, miera un ilgstošas labklājības telpu; aicina ES ātri rīkoties, lai novērstu Vāgnera grupas aizvien lielāko klātbūtni vairākās Āfrikas valstīs, kas veicina turpmāku nestabilitāti un apdraud terorisma apkarošanas centienus;
Parlamentārās diplomātijas kā ārpolitikas instrumenta uzlabošana
166. uzsver Parlamenta īpašo ieguldījumu ES ārpolitikā un drošības politikā ar parlamentārās diplomātijas līdzekļiem; aicina pastiprināt parlamentāro kontroli attiecībā uz stratēģiski svarīgiem jautājumiem Eiropas ārlietās; cita starpā atgādina, ka Ukrainas Augstākā rada un Parlaments intensīvi sadarbojas politiskā un tehniskā līmenī;
167. norāda, ka Parlaments ir aktīvi iesaistīts KĀDP ar saviem īpašajiem instrumentiem; uzsver Parlamenta demokratizācijas programmu nozīmi un unikalitāti, piemēram, Žana Monē dialogu, kura mērķis ir veicināt un stiprināt parlamentu darbu; atgādina, ka visām ES iestādēm būtu jāpiedalās un jāsadarbojas pasākumos, kuru mērķis ir novērst globālo regresu demokrātijas jomā, cita starpā izmantojot vēlēšanu novērošanas, mediācijas un dialoga pasākumus, konfliktu novēršanu, Saharova balvas piešķiršanu un tīklu, kā arī parlamentāro diplomātiju;
168. aicina EĀDD par prioritātēm noteikt preses brīvību un vārda brīvību un veikt visus nepieciešamos pasākumus, lai pilnībā ievērotu ES pamatnostādnes par vārda brīvību tiešsaistē un bezsaistē; mudina ES delegācijas uzlabot preventīvos aizsardzības pasākumus, plānot ārkārtas reaģēšanu uz situācijas pasliktināšanos preses brīvības jomā un sniegt pierādāmu un pamanāmu atbalstu vietējiem žurnālistiem un pilsoniskajai sabiedrībai;
169. aicina uzlabot ES preventīvo diplomātiju kā proaktīvu ārpolitikas instrumentu, lai izvairītos no konfliktu rašanās starp trešām pusēm un palīdzētu tām rast miermīlīgus risinājumus augošajam saspīlējumam;
170. uzsver, ka parlamentārās asamblejas ir nozīmīgas kā forumi, kuros norit sadarbība un iestāžu dialogs un kuri sniedz vērtīgu ieguldījumu Eiropas ārpolitikas darbībās drošības jomā, un ka ir jāveicina to pasākumi un jāgarantē to pienācīga darbība un attīstība;
171. aicina Komisiju un dalībvalstis veicināt un stiprināt ES ārējās darbības parlamentāro uzraudzību, arī turpinot regulāri apspriesties ar PV/AP un Komisiju un iesaistot Parlamentu pienācīgā turpmākā Eiropas Miera mehānisma un Stratēģiskā kompasa īstenošanā un rūpīgā pārbaudē; atgādina, ka Parlaments atbalsta zināmu neformālu sadarbību ar EĀDD, kas palielināta ar Padomes 2010. gada 26. jūlija lēmumu un Augstās pārstāves 2010. gada deklarāciju par politisko atbildību; uzsver, ka ir vēl vairāk jāstiprina iestāžu attiecību sistēma starp Parlamentu un EĀDD, tostarp tā delegācijām; aicina izstrādāt pamatnolīgumu par sadarbības stiprināšanu ārējās darbības jomā starp EĀDD un Eiropas Parlamentu, kas varētu uzlabot ES ārpolitikas instrumentu kopumu; uzsver, ka ir jāizmanto Eiropas Aizsardzības fonda (EAF) vidusposma pārskatīšana, lai ieviestu pienācīgu parlamentāro uzraudzību, izmantojot deleģētos aktus attiecībā uz darba programmām; uzsver, ka ir arī jāizveido līdzīgs parlamentārās uzraudzības līmenis attiecībā uz gaidāmo kopīgā iepirkuma aktu (EDIRPA) un Eiropas Aizsardzības investīciju programmu (EDIP); uzsver, ka, lai Parlaments varētu pienācīgi pildīt savu svarīgo demokrātiskās uzraudzības lomu, tam būtu pārredzami un savlaicīgi jāsaņem nepieciešamā informācija un dokumenti;